Lassi Sinkkonen

Lassi Juhani Sinkkonen (1. huhtikuuta 1937 Viipuri – 3. helmikuuta 1976 Helsinki) oli suomalainen kirjailija. Hänen pääteoksiaan ovat runojen lisäksi Sumuruisku (1968), Solveigin laulu (1970) ja Sirkkelisirkus (1975). Sinkkonen luonnehti itseään proletaarikirjailijaksi sillä perusteella, että hän teki kirjoittamisensa ohessa ruumiillista työtä ja valitsi aiheensa elinympäristöstään. Ennen siirtymistään vapaaksi kirjailijaksi Sinkkonen työskenteli pesula-, rakennus- ja metallityöläisenä sekä maalarina.

Esikoisromaani Sumuruisku kuvasi neuvostoliittolaisten omistamaa suomalaisyritystä, sen työläisten elämää ja ristiriitoja.

Sota-ajan Helsinkiin sijoittuva Solveigin laulu on TV-näytelmäksikin muokattu proletaarisen perhe-elämän analyysi. Kertojana on Solveig, nuori tyttö, jonka tarinan kautta rakennetaan kuvaa kolmen työläissukupolven elämästä. Saara on Solveigin äiti, joka kovan elämän takia on katkeroitunut. Famu on Solveigin isoäiti, joka rakastaa kun Saara ei osaa. Kirja on saanut Kiitos kirjasta -mitalin vuonna 1971. Kirjan jatko-osa on Solveig ja Jussi (1973).

Sinkkonen teki itsemurhan vuonna 1976 38-vuotiaana. Hänet on haudattu Malmin hautausmaalle.

Teokset
Harhaileva aamupäivä, runokokoelma 1965
Väljät vaatteet, runokokoelma 1966
Sinusta huomiseen, runokokoelma 1967
Meitä kohti, runokokoelma 1968
Minä maani maailmassa, runokokoelma 1969
Sumuruisku, romaani 1968
Solveigin laulu, romaani 1970
Mutta minulla ei olisi rakkautta, romaani 1972
Solveig ja Jussi, romaani 1973
Meitä kohti: Runoja vuosilta 1965–1973, runokokoelma 1974
Sirkkelisirkus, romaani 1975

Palkinnot
Valtion kirjallisuuspalkinto 1969
Kalevi Jäntin palkinto 1971
Kiitos kirjasta - tunnuspalkinto 1971

Lähteet

Aiheesta muualla

 Ylen Elävä arkisto: ”Kommunistirunoilija Sinkkosen” kestoaihe oli rakkauden puute
 Ylen Elävä arkisto: Solveigin laulu
 Ylen Elävä arkisto: Näin syntyi Solveigin laulu

Suomalaiset kirjailijat
Itsemurhan tehneet
Kalevi Jäntin palkinnon saajat
Vuonna 1937 syntyneet
Vuonna 1976 kuolleet